**มาตรการทางกฎหมายในการส่งเสริมการจ้างงานผู้สูงอายุ**

***นางสาวอรอนงค์ ประดิษฐ์พฤกษ์****[[1]](#footnote-1)*, ***อาจารย์สุรศักดิ์ มีบัว*** *(อาจารย์ที่ปรึกษาบทความ)*

*1นักศึกษาระดับปริญญาตรี สาขาวิชานิติศาสตร์ คณะมนุษยศาสตร์และสังคมศาสตร์,*

*มหาวิทยาลัยราชภัฎสวนสุนันทา,* E-mail : s59123440083@ssru.ac.th


***บทคัดย่อ***

*ปัจจุบันประเทศไทยต้องประสบกับปัญหาจำนวนผู้สูงอายุที่เพิ่มขึ้นอย่างต่อเนื่อง ส่งผลให้ก้าวเข้าสู่สังคมผู้สูงอายุ ก่อให้เกิดปัญหาการว่างงานและกระทบต่อชีวิตความเป็นอยู่ของผู้สูงอายุ การศึกษาครั้งนี้มีวัตถุประสงค์* 1) *เพื่อศึกษาแนวคิดทั่วไปเกี่ยวกับการส่งเสริมการจ้างงานผู้สูงอายุ และ* 2) *เพื่อสังเคราะห์มาตรการในการส่งเสริมการจ้างแรงงานผู้สูงอายุให้เพิ่มสูงขึ้น โดยใช้วิธีการศึกษาเชิงคุณภาพ (*Qualitative Research) *ผลการศึกษาพบว่า แม้จะมีการบังคับใช้พระราชบัญญัติผู้สูงอายุ พ.ศ.* 2546 *โดยมีเจตนารมณ์ในการดูแลและช่วยเหลือผู้สูงอายุในด้านต่างๆ แต่มิได้มีการส่งเสริมการจ้างงานผู้สูงอายุเท่าที่ควรจะเป็น ในขณะที่หลายประเทศได้เล็งเห็นความสำคัญและผลกระทบในส่วนนี้จึงได้กำหนดหน้าที่แก่รัฐ เพื่อให้มีการกำหนดสัดส่วนการจ้างแรงงานผู้สูงอายุเอาไว้โดยชัดเจน จึงควรมีการแก้ไขปรับปรุงกฎหมายและมาตรการต่างๆ ในการส่งเสริมการจ้างงานผู้สูงอายุเพิ่มขึ้นต่อไป*

***คำสำคัญ* :** *ผู้สูงอายุ, สังคมผู้สูงอายุ, พระราชบัญญัติผู้สูงอายุ พ.ศ.* 2546, *การจ้างแรงงานผู้สูงอายุ*

***บทนำ***

*ปัจจุบันสภาพสังคมของทุกประเทศล้วนแล้วประสบกับปัญหาภาวะของสังคมผู้สูงอายุเพิ่มขึ้นอย่างต่อเนื่อง ทำให้แต่ละประเทศเกิดปัญหาการว่างงานสำหรับสังคมผู้สูงอายุ รัฐบาลบางประเทศได้เล็งเห็นปัญหาและความสำคัญในส่วนนี้ จึงกำหนดมาตรการในการจ้างแรงงานผู้สูงอายุ เพื่อรองรับการว่างงาน ทำให้ผู้สูงอายุมีงานทำและมีความเป็นอยู่ที่ดีขึ้น เมื่อพิจารณาจำนวนผู้สูงอายุของประเทศไทยในปัจจุบันพบว่าในปี พ.ศ.* 2561 *มีจำนวนผู้สูงอายุทั้งสิ้น* 10,666,803 *คน หรือคิดเป็น* 16.06% *ของประชากรไทยทั้งหมด*

***ภา******พแสดงจำนวนผู้สูงอายุ พ.ศ.* 2561**

***ที่มา****: กรมกิจการผู้สูงอายุ, ข้อมูลสถิติจำนวนผู้สูงอายุประเทศไทยปี พ.ศ.* 2561

*จากข้อมูลข้างต้นจะเห็นได้ว่าประเทศไทยมีผู้สูงอายุเป็นจำนวนมาก ซึ่งการเพิ่มขึ้นของจำนวนผู้สูงอายุก่อให้เกิดปัญหาที่สำคัญ อาทิ การว่างงานของผู้สูงอายุและการละเมิดสิทธิต่อผู้สูงอายุ ซึ่งผู้สูงอายุจำนวนไม่น้อยเป็นผู้ที่ไม่มีรายได้ประจำและไม่มีปัจจัยในการดำรงชีพ ส่งผลให้มีชีวิตความเป็นอยู่ที่ยากลำบากต้องตกเป็นภาระของครอบครัวและสังคม รัฐเพียงแต่จัดให้มีสวัสดิการบางส่วนที่ดูแลผู้สูงอายุ เช่น เบี้ยยังชีพผู้สูงอายุ แต่อย่างไรก็ดี เบี้ยยังชีพผู้สูงอายุดังกล่าวไม่เพียงพอต่อการดำรงชีวิต ในขณะที่พระราชบัญญัติผู้สูงอายุ พ.ศ.* 2546 *หรือมาตรการทางกฎหมายในการส่งเสริมจ้างงานผู้สูงอายุนั้นไม่ได้มีการกำหนดไว้ชัดเจนและมาตรการทางนโยบายของรัฐก็ไม่ได้มีการส่งเสริมที่มากพอ*

*ผู้เขียนเห็นว่าควรมีการศึกษาแนวทางในการกำหนดการจ้างงานของผู้สูงอายุต่างประเทศ เพื่อนำมาเป็นแนวทางในการกำหนดมาตรการและนโยบายในการกำหนดสัดส่วนการจ้างงานและการคุ้มครองผู้สูงอายุให้มีความชัดเจนและเหมาะสมกับสถานการณ์ต่อไป*

***วัตถุประสงค์ของการศึกษา***

1. *เพื่อศึกษาแนวคิดทั่วไปเกี่ยวกับการส่งเสริมการจ้างงานผู้สูงอายุ*

2. *เพื่อสังเคราะห์มาตรการในการส่งเสริมการจ้างแรงงานผู้สูงอายุให้เพิ่มสูงขึ้น*

***วิธีการดำเนินวิจัย***

*การศึกษาวิจัยครั้งนี้ใช้วิธีการศึกษาเชิงคุณภาพ* (Qualitative Research) *โดยดำเนินการศึกษาเชิงเอกสาร (*Documentary Research) *จากแหล่งข้อมูลทุติยภูมิ* (Secondary Data) *ที่เกี่ยวข้อง ได้แก่ เอกสารที่จัดทำขึ้นโดยกระทรวงการพัฒนาสังคมและความมั่นคงของมนุษย์ องค์กรสหประชาชาติ และเอกสารอื่นๆ ที่เกี่ยวข้อง นอกจากนี้ยังทำการศึกษาค้นคว้าข้อมูลจากเว็ปไซต์ (*Website*) ต่างๆ ในอินเทอร์เน็ต (*Internet*) ทั้งที่เป็นภาษาไทยและภาษาต่างประเทศในส่วนของกฎหมายต่างประเทศ แล้วนำข้อมูลที่ได้รับจากการค้นคว้านำมาทำการวิเคราะห์และเปรียบเทียบเพื่อให้เห็นถึงปัญหาต่างๆ ที่เกิดขึ้นเกี่ยวกับการส่งเสริมการจ้างแรงงานผู้สูงอายุ ทั้งนี้ เพื่อเป็นแนวทางที่เหมาะสมในการนำมาปรับใช้กับกฎหมายในประเทศไทย*

***การทบทวนวรรณกรรม***

*การศึกษาครั้งนี้ผู้เขียนได้ทำการศึกษาค้นคว้า และทบทวนวรรณกรรมที่เกี่ยวข้องกับวัตถุประสงค์ที่เกี่ยวข้องกับการศึกษา โดยแบ่งออกเป็นหัวข้อที่สำคัญดังต่อไปนี้*

**1. *ความหมายของ “ผู้สูงอายุ”***

*ตามที่ผู้เขียนได้ทำการศึกษาค้นคว้าพบว่าคำว่า “ผู้สูงอายุ” นั้นได้มีการกำหนดคำนิยามหรือความหมายไว้จำนวนมาก สามารถอธิบายได้ดังต่อไปนี้*

*สำหรับคำนิยามที่กระทรวงพัฒนาสังคมและความมั่นคงของมนุษย์ได้นิยามไว้ว่า สังคมที่มีประชากรอายุมากกว่า 60 ปีขึ้นไป มากกว่าร้อยละ 10 ของประชากรทั้งหมด (กระทรวงพัฒนาสังคมและความมั่นคงของมนุษย์, สังคมสูงอายุ, 2562, น.* 10*)*

*องค์กรสหประชาชาติ (*United Nations : UN) *ได้ให้นิยาม ผู้สูงอายุ (*Older person*) หมายถึงประชากรที่มีอายุมากกว่า 60 ปีขึ้นไป (อภิชาติ เกื้อการย์, 2560,* Websit*e)*

*พระราชบัญญัติผู้สูงอายุ พ.ศ.* 2546 *มาตรา* 3 *ได้นิยามไว้ว่า “ผู้สูงอายุ” คือ บุคคลซึ่งมีอายุเกินหกสิบปีบริบูรณ์ขึ้นไป และมีสัญชาติไทย*

**2. *มาตรการส่งเสริมการมีงานทำในผู้สูงอายุ***

*ตามที่ผู้เขียนได้ทำการศึกษาค้นคว้าพบว่าพระราชกฤษฎีกาออกตามความในประมวลรัษฎากรว่าด้วยการยกเว้นรัษฎากร (ฉบับที่ 639) พ.ศ. 2560 กำหนดให้บริษัทหรือห้างหุ้นส่วนนิติบุคคลมีสิทธินำรายจ่ายที่ได้จ่ายเป็นค่าใช้จ่ายในการจ้างผู้สูงอายุ มายกเว้นภาษีเงินได้ โดยสามารถหักรายจ่ายได้ 2 เท่าในการจ้างผู้สูงอายุเข้าทำงานในสถานประกอบการของตน และผู้สูงอายุต้องมีอายุ 60 ปีขึ้นไป ต้องมีสัญชาติไทยเท่านั้น และผู้สูงอายุที่จะเข้าทำงานจะเป็นลูกจ้างของบริษัทหรือห้างหุ้นส่วนนิติบุคคลที่จ้างอยู่ก่อนแล้ว (กรมสรรพากร, กรมสรรพากรให้ภาคเอกชนนำรายจ่ายค่าจ้างผู้สูงอายุเข้าทำงานไปหักภาษีได้* 2 *เท่า,* 2560*)*

*แผนพัฒนาเศรษฐกิจและสังคมแห่งชาติ ฉบับที่* 12 *ม*ุ่*งเน้นให้ผู้สูงอายุมีงานทำมีรายได้ที่เหมาะสม อีกทั้งในแผนผู้สูงอายุแห่งชาติ ฉบับที่* 2 *( พ.ศ.* 2545-2564 *) ได้ส่งเสริมด้านการทำงานและรายได้ของผ*ู้*สูงอายุทั้งการทำงานแบบเต็มเวลาและแบบไม่เต็มเวลา การทำงานในระบบและนอกระบบจัดให้มีการฝึกอาชีพ จัดหางานที่เหมาะสมให้แก่ผู้สูงอายุ (โสรญา พิกุลหอม,* 2562*,* website*)*

**3. *การจ้างแรงงานผู้สูงอายุ***

ใน พ.ศ. 2561 พบว่าประเทศไทยมีจำนวนผู้สูงอายุทั้งสิ้น 11.8 ล้านคน มีจำนวนผู้สูงอายุที่ยังทำงานอยู่ 4.36 ล้านคน หรือคิดเป็นร้อยละ 36.9 ล้านคน โดยลักษณะการทำงานของผู้สูงอายุประกอบอาชีพงานที่มีฝีมือด้านการเกษตรและประมงร้อยละ 58.0 พนักงานบริการและผู้จำหน่ายสินค้าร้อยละ 18.6 ช่างฝีมือร้อยละ 8.7 ผู้ประกอบอาชีพงานพื้นฐานร้อยละ 6.7 ข้าราชการระดับอาวุโสและผู้บัญญัติกฎหมายร้อยละ 2.9 ผู้ควบคุมเครื่องจักรโรงงานและเครื่องจักรด้านประกอบการร้อยละ 2.8 ผู้ประกอบวิชาชีพด้านต่างๆ ร้อยละ 1.2 เจ้าหน้าที่เทคนิคและเสมียนมีสัดส่วนน้อยกว่าร้อยละ 1.0 (สำนักงานสถิติแห่งชาติ, 2561, น.5 )

**ตารางแสดงจำนวนการประกอบอาชีพของผู้สูงอายุ พ.ศ. 2561**

|  |  |
| --- | --- |
| **ประเภทอาชีพ** | **จำนวนการประกอบอาชีพ** (ร้อยละ) |
| งานที่มีฝีมือด้านการเกษตรและประมง | 58.0 |
| พนักงานบริการและผู้จำหน่ายสินค้า | 18.6 |
| ช่างฝีมือ | 8.7 |
| ผู้ประกอบอาชีพงานพื้นฐาน | 6.7 |
| ข้าราชการอาวุโสและผู้บัญญัติกฎหมาย | 2.9 |
| ผู้ควบคุมเครื่องจักรโรงงานและเครื่องจักรด้านประกอบการ | 2.8 |
| ผู้ประกอบวิชาชีพด้านต่างๆ | 1.2 |
| เจ้าหน้าที่เทคนิคและเสมียน | 1.0 |

*ผู้สูงอายุที่ทำงานตามการเป็นแรงงานในระบบและนอกระบบ พบว่าผู้สูงอายุที่เป็นแรงงานนอกระบบหรือผู้ทำงานที่ไม่ได้รับความคุ้มครองหรือไม่มีหลักประกันทางสังคมจากการทำงาน จำนวน* 3.85 *ล้านคน หรือ ร้อยละ* 88.2 *และเป็นแรงงานในระบบซึ่งหมายถึง ผู้ทำงานที่ได้รับความคุ้มครองหรือมีหลักประกันทางสังคมจากการทำงาน จำนวน* 5.14 *แสนคน หรือร้อยละ* 11.8 *(สำนักงานสถิติแห่งชาติ,* 2561*, น.* 11*)*

**4. *กฎหมายที่เกี่ยวข้อง***

*จากการศึกษากฎหมายที่เกี่ยวข้องกับการคุ้มครองและการจ้างแรงงานผู้สูงอายุนั้นพบว่ามีกฎหมายหลายฉบับที่ได้กำหนดเรื่องดังกล่าวเอาไว้ สามารถอธิบายได้ดังต่อไปนี้*

**4.1 *กฎหมายที่เกี่ยวข้องของประเทศไทย***

1) *พระราชบัญญัติผู้สูงอายุ พ.ศ.* 2546 *พบว่าตามมาตรา* 11*(*3*) นั้น ได้กำหนดให้ผู้สูงอายุมีสิทธิได้รับการคุ้มครอง การส่งเสริมและการสนับสนุนในด้านต่างๆ โดยหนึ่งในนั้น ได้แก่ การประกอบอาชีพหรือฝึกอาชีพที่เหมาะสม*

2) *ระเบียบคณะกรรมการผู้สูงอายุแห่งชาติว่าด้วยหลักเกณฑ์ วิธีการ เงื่อนไข การรับเงิน การจัดสรรเงิน การจ่ายเงินและการเก็บรักษาเงินสงเคราะห์เพื่อการยังชีพแก่ผู้สูงอายุที่มีรายได้น้อย พ.ศ.* 2561 *ได้มีการกำหนดให้ผู้สูงอายุได้รับเงินสงเคราะห์เพื่อการยังชีพ ซึ่งได้มีการสงเคราะห์เงินแก่ผู้สูงอายุ โดยแบ่งตามอายุดังนี้*

***ตารางแสดงจำนวนเงินสงเคราะห์เพื่อการยังชีพ***

|  |  |
| --- | --- |
| ***อายุ*** | ***จำนวนเงินที่ได้รับ / เดือน*** |
| 60 – 69 *ปี* | 600 *บาท* |
| 70 – 79 *ปี* | 700 *บาท* |
| 90 *ปีขึ้นไป* | 1000 *บาท* |

3*) พระราชบัญญัติส่งเสริมและพัฒนาคุณภาพชีวิตคนพิการ (ฉบับที่ 2) พ.ศ. 2556 มาตรา* 33 *ได้กำหนดแนวทางในการจ้างงานคนพิการ คือ ให้นายจ้างหรือเจ้าของสถานประกอบการนับจำนวนลูกจ้างที่มิใช่คนพิการทุกสาขารวมกัน ณ วันที่ 1 ตุลาคม ของทุกปี เพื่อคำนวณจำนวนคนพิการที่ต้องรับเข้าทำงานในอัตราส่วนลูกจ้างที่มิใช่คนพิการทุก 100 คน ต่อคนพิการ 1 คน เศษของ100 คน ถ้าเกิน 50 คน ต้องรับคนพิการเพิ่มอีก 1 คน ทั้งนี้ในกรณีนายจ้างหรือเจ้าของสถานประกอบการที่มีสำนักงานสาขาให้นับจำนวนลูกจ้างรวมทุกสาขาเข้ากับสำนักงานใหญ่ของนิติบุคคลด้วย*

4*) พระราชบัญญัติคุ้มครองแรงงาน พ.ศ.* 2541 *พบว่าตามมาตรา* 118/1 *ได้กำหนดแนวทางเกี่ยวกับการเลิกจ้างโดยเหตุเกษียณอายุ*

*“มาตรา* 118/1 *การเกษียณอายุตามที่นายจ้างหรือลูกจ้างตกลงกันหรือตามที่นายจ้างกำหนดไว้ให้ถือว่าเป็นการเลิกจ้างตามมาตรา* 118 *วรรคสอง*

*ในกรณีที่มิได้มีการตกลงหรือกำหนดการเกษียณอายุไว้ หรือมีการตกลงหรือกำหนดการเกษียณอายุไว้เกินกว่าหกสิบปี ให้ลูกจ้างที่มีอายุครบหกสิบปีขึ้นไปมีสิทธิแสดงเจตนาเกษียณอายุได้ โดยให้แสดงเจตนาต่อนายจ้างและให้มีผลเมื่อครบสามสิบวันนับแต่วันแสดงเจตนา และให้นายจ้างจ่ายค่าชดเชยให้แก่ลูกจ้างที่เกษียณอายุนั้น ตามมาตรา* 118 *วรรคหนึ่ง”*

5) *องค์กรสหประชาชาติได้รับรองหลักการ* 18 *ประการ สำหรับผู้สูงอายุที่เรียกว่า* United Nations Principles for Older Persons *ไว้ คือ ผู้สูงอายุพึงมีสิทธิและมีส่วนร่วมในการกำหนดการเกษียณอายุการทำงาน (กระทรวงพัฒนาสังคมและความมั่นคงของมนุษย์, สิทธิผู้สูงอายุสหประชาชาติ)*

**4.2 *กฎหมายต่างประเทศ***

*จากการศึกษาพบว่าในหลายประเทศนั้นได้มีการสนับสนุนและส่งเสริมการจ้างงานผู้สูงอายุเอาไว้โดยตรง ซึ่งเป็นสิ่งที่น่าสนใจโดยสามารถแยกได้ ดังต่อไปนี้*

1. *ประเทศสิงคโปร์*

*ประเทศสิงคโปร์รัฐบาลได้มีการจัดหลักประกันกองทุน โดยมีการส่งเสริมให้บริษัทเอกชนมีการจ้างแรงงานผู้สูงอายุเพื่อสนับสนุนให้ผู้สูงอายุมีรายได้จากการจ้างงาน โดยสนับสนุนเงินแก่บริษัทที่จ้างงานผู้สูงอายุ แต่มีเงื่อนไขที่ว่าผู้สูงอายุต้องเข้าร่วมกองทุนสำรองชีพ (*Central Provident Fund) *เพื่อที่ภาครัฐจะได้เข้ามาดูแลการวางแผนเงินบำนาญ ค่ารักษาพยาบาลและค่าเล่าเรียนบุตรให้แก่ผู้สูงอายุ การเข้าร่วมกองทุนสำรองเลี้ยงชีพนี้ผู้สูงอายุสามารถนำเงินมาใช้ลี้ยงชีพและทำให้ความเป็นอยู่ภายหลังเกษียณมีความเป็นอยู่ที่ดีขึ้นด้วยอีกทั้ง รัฐบาลยังได้สนับสนุนให้บริษัทจัดสร้างสภาพแวดล้อมและสิ่งอำนวยความสะดวกที่เอื้อต่อการทำงานของผู้สูงอายุด้วย (สำนักงานเลขาธิการสภาผู้แทนราษฎร, แรงงานผู้สูงอายุประเทศสิงคโปร์,* 2562*)*

1. *ประเทศอังกฤษ*

นอกจากประเทศสิงคโปร์ที่ให้ความสำคัญต่อการจ้างแรงงานผู้สูงอายุแล้ว ประเทศอังกฤษเองก็ให้ความสำคัญการจ้างแรงงานเช่นเดียวกัน โดยมีการฝึกอบบรม เสริมความรู้ทักษะพิเศษ การแนะนำ*อาชีพ และการช่วยเหลือผู้สูงอายุให้สามารถประกอบอาชีพอิสระได้ โดยมีการวางแผนในการส่งเสริมและสนับสนุน โดยการทำงานร่วมกันระหว่างรัฐบาลกับหน่วยงานภาครัฐ รวมทั้งยังมีการจัดสวัสดิการสังคมสำหรับผู้สูงอายุ โดยมีการดำเนินการจัดการสวัสดิการสังคมและระบบหลักประกันรายได้ขั้นต่ำของบุคคลในกรณีที่รายได้นั้นมีอันสะดุดหยุดลง เช่น การเกษียณอายุ การว่างงาน การเจ็บป่วยและการชราภาพ (วิจิตรา วิเชียรชม, 2*561*)*

1. *ประเทศสหรัฐอเมริกา*

*ประเทศสหรัฐอเมริกาในปี ค.ศ.* 1967 *ได้มีการจัดทำโครงการเกี่ยวกับการบริการการจ้างงานผู้อาวุโสในชุมชน (*SCSEP*) ด้านอายุเกี่ยวกับการจ้างงาน โดยช่วยเหลือผู้มีรายได้น้อยที่มีอายุตั้งแต่* 55 *ปีขึ้นไป เข้าทำงานในหน่วยงานของรัฐที่ไม่แสวงหากำไร มีการช่วยเหลือด้านการจัดหางาน การให้เงินสนับสนุนฝึกอบรม รวมทั้งมาตรการเสริมสำหรับแรงงานผู้สูงอายุที่สูญเสียงาน (กระทรวงพัฒนาและความมั่นคงของมนุษย์, หลักการและแนวทางด้านผู้สูงอายุและแรงงานผู้สูงอายุ)*

***ผลการวิจัย***

ตามพระราชบัญญัติคุ้มครองผู้สูงอายุ พ.ศ. 2546 มีสาระสำคัญเกี่ยวกับหลักการที่กำหนดให้ผู้สูงอายุมีสิทธิได้รับการคุ้มครองในด้านต่างๆ บางประเด็นเท่านั้น *ไม่มีความชัดเจนที่จะทำให้ผู้สูงอายุได้รับการดูแลเท่าที่ควรจะเป็น ใน พ.ศ.* 2561 *มีผู้สูงอายุจำนวน* 10.6 *ล้านคน แต่ทำงาน* 4.36 *ล้านคน ถือว่าน้อยมาก เมื่อเทียบกับแนวทางการปฏิบัติตามกฎหมายการจ้างงานคนพิการ จะเห็นได้ว่าการจ้างงานคนพิการงาน มีการกำหนดสัดส่วนในการจ้างงาน คือ ให้นายจ้างคำนวณคนพิการที่ต้องรับเข้าทำงานในอัตราส่วนลูกจ้างที่ไม่ใช่คนพิการทุก 100 คน ต่อผู้พิการ 1 คน ทั้งนี้ การจ้างแรงงานผู้สูงอายุยังไม่มีการกำหนดแนวทางเกี่ยวกับมาตรการว่าสถานประกอบการแต่ละแห่งควรจ้างลูกจ้างที่ไม่ใช่ผู้สูงอายุ* 50 *คน ต่อผู้สูงอายุ* 1 *คน ประเทศไทยได้กำหนดอายุเกษียณการทำงานที่อายุ* 60 *ปี โดยผู้เกษียณอายุการทำงานยังสามารถทำงานต่อไปได้ กฎหมายไทยในปัจจุบันยังไม่มีการรองรับให้แก่บุคคลเหล่านี้เมื่อเทียบกับกฎหมายต่างประเทศ เช่น ประเทศสหรัฐอเมริกาที่ขยายอายุเกษียณการทำงานเป็น* 70 *ปีขึ้นไปเพื่อรองรับการว่างงาน ผู้สูงอายุส่วนใหญ่ประกอบอาชีพประจำและได้รับประกันสังคมกับผู้สูงอายุที่ไม่ได้มีงานทำประจำและมีรายได้น้อยหรือไม่มีเลย ผู้สูงอายุในส่วนที่มีรายได้น้อย มีเพียงสวัสดิการบางอย่างของรัฐที่เข้ามาช่วยนอกเหนือจากรายได้ที่ผู้สูงอายุดังกล่าวพึงมี เช่น เบี้ยยังชีพ ในขณะที่ต่างประเทศนั้นได้กำหนดมาตรการการดูแลผู้สูงอายุเอาไว้อย่างชัดเจน เช่น ประเทศสิงคโปร์มีมาตรการเกี่ยวกับการออมเงินเพื่อใช้ยามชราภาพและการเข้าร่วมกองทุนสำรองเลี้ยงชีพ รวมทั้งกฎหมายของประเทศอังกฤษ ที่มีมาตรการช่วยเหลือแรงงานผู้สูงอายุในการจัดสวัสดิการสังคมและหลักประกันบุคคลผู้มีรายได้ต่ำโดยได้รับงบประมาณการสนับสนุนจากกองทุนสำหรับบริหารจัดการและการจัดสวัสดิการสำหรับผู้สูงอายุส่งผลให้การให้ความเป็นอยู่ในช่วงชราภาพมีความเป็นอยู่ที่ดี และการว่างงานของผู้สูงอายุในประเทศสิงคโปร์หรือประเทศอังกฤษมีน้อยหรือแทบไม่มีเลย*

*การที่รัฐบาลมีนโยบายการใช้แรงงานผู้สูงอายุที่ได้กำหนดให้บริษัทหรือห้างหุ้นส่วนนิติบุคคลรับผู้สูงอายุที่อายุตั้งแต่* 60 *ปี ขึ้นไปโดยมีสัญชาติไทยเข้าทำงาน โดยจะยกเว้นภาษีเงินได้ให้แก่บริษัทหรือห้างหุ้นส่วนนิติบุคคลนั้น การกำหนดอายุการเข้าทำงานดังกล่าว ถือว่าเป็นการกำหนดอายุที่มากเกินไป เนื่องจากบุคคลที่อายุระหว่าง* 55-60 *ปี สมรรถภาพร่างกายเริ่มถดถอยลงประสิทธิภาพในการทำงานไม่ดีเท่าที่ควรไม่สามารถที่จะเข้าทำงานตามนโยบายการทำงานนี้ได้ เมื่อเปรียบเทียบกับประเทศสหรัฐอเมริกานั้นมีบทบัญญัติเกี่ยวกับการห้ามเลือกปฏิบัติด้านอายุเกี่ยวกับการจ้างงาน โดยจะช่วยเหลือผู้มีรายได้น้อยที่มีอายุตั้งแต่* 55 *ปีขึ้นไป เข้าทำงานในหน่วยงานของรัฐ* จึงเห็นควรว่าควรจะมีการแก้ไขกฎหมายของประเทศไทยต่อไป

***อภิปรายผล***

จากการศึกษาในเรื่องการจ้างงานผู้สูงอายุ สถานการณ์ปัจจุบันของสังคมประเทศไทย มีจำนวนผู้สูงอายุเพิ่มขึ้น ก่อให้เกิดปัญหาการว่างงานเป็นจำนวนมาก โดยผู้ที่ว่างงานส่วนใหญ่เป็นผู้มีรายได้น้อย ว่างงานจากการเกษียณอายุ ไม่มีเงินออมไว้ใช้ยามชราภาพและเป็นผู้ที่ถูกละเมิดสิทธิได้ง่าย ซึ่งขัดต่อนโยบายและมาตรการในการส่งเสริมการจ้างงานผู้สูงอายุที่กำหนดให้มีการสนับสนุนการทำงานและสนับสนุนรายได้ของผู้สูงอายุ ผู้เขียนเห็นว่าผู้สูงอายุเป็นส่วนหนึ่งในการขับเคลื่อนประเทศ ซึ่งประเทศไทยยังไม่มีบทบัญญัติกฎหมายและแนวทางแก้ไขปัญหาดังกล่าวโดยเฉพาะ เมื่อได้พิจารณาเปรียบเทียบกับกฎหมายต่างประเทศที่ได้มีการกำหนดมาตรการไว้แล้วนั้น ต่างประเทศสามารถแก้ปัญหาจากสถานการณ์เหล่านี้ได้ ทั้งนี้ เนื่องจากสังคมสังคมไทยในปัจจุบันเริ่มเข้าสู่สังคมผู้สูงอายุมากยิ่งขึ้น จึงมีความจำเป็นที่จะต้องพิจารณากฎหมายที่เกี่ยวข้องโดยเฉพาะและชัดเจนมากขึ้น

***สรุปผลการศึกษา***

จากการศึกษาผู้เขียนเห็น รัฐควรให้ความสำคัญ ส่งเสริมสนับสนุนในการจ้างแรงงานผู้สูงอายุมากขึ้นกว่าเดิม เนื่องจากผู้สูงอายุเป็นส่วนหนึ่งในการขับเคลื่อนประเทศไทย ควรได้รับการส่งเสริมและสนับสนุนให้มีงานทำเหมือนกับบุคคลทั่วไป มิใช่ว่างงานในช่วงชราภาพที่เห็นได้ตามหนังสือพิมพ์หรือตามข่าวที่ปรากฏโดยทั่วไป ดังนั้น ประเทศไทยควรดำเนินการปรับปรุงกฎหมายและแนวทางมาตรการที่เหมาะสม เพื่อลดปัญหาการว่างงาน ลดปัญหาการถูกละเมิดสิทธิ และให้ความเป็นอยู่ของผู้สูงอายุดีขึ้น

***ข้อเสนอแนะ***

*จากการศึกษาค้นคว้าและผลการวิจัยที่กล่าวไปข้างต้น ผู้วิจัยจึงได้แบ่งประเด็นที่เป็นข้อเสนอแนะ*

*ออกเป็น* 2 *ส่วน คือ ข้อเสนอแนะเชิงนโยบายและข้อเสนอแนะเชิงกฎหมาย*

**1. *ข้อเสนอแนะเชิงนโยบาย***

*ข้อเสนอแนะเชิงนโยบายนั้นภาครัฐควรมี*

1.*1 รัฐควรมีนโยบายในการส่งเสริมให้หน่วยงานของรัฐจ้างแรงงานผู้สูงอายุ โดยให้มีความเหมาะสมและสะดวกสบายแก่ผู้สูงอายุ ตามแบบนโยบายประเทศสิงคโปร์ เช่น จัดหาที่ทำงานให้มีสภาพแวดล้อมที่เหมาะสมและเอื้อต่อการอำนวยความสะดวกกับงานที่ทำนั้น*

1.*2 ควรขยายการกำหนดอายุในการเกษียณอายุการทำงานของลูกจ้างจาก* 60 *ปี เป็นอายุ* 65 *ปี เพื่อลดปัญหาการว่างงานของผู้สูงอายุ*

1.*3 รัฐควรลดกฎเกณฑ์ในการกำหนดอายุนโยบายการใช้แรงงานผู้สูงอายุในการเข้าทำงานของบริษัทหรือนิติบุคคลลงมาจาก* 60 *ปี ขึ้นไป เป็น* 55 *ปี ขึ้นไป*

1.4 *รัฐควรกำหนดบทลงโทษในส่วนของนโยบายการใช้แรงงานผู้สูงอายุ ในกรณีที่บริษัทหรือหน่วยงานนิติบุคคลที่ไม่รับผู้สูงอายุเข้าทำงาน*

1.5 *รัฐควรมีการสนับสนุนเงินทุนในการส่งเสริมการจ้างงานผู้สูงอายุแก่หน่วยงานเอกชน เช่นเดียวกับกฎหมายต่างประทศ*

**2. *ข้อเสนอแนะด้านกฎหมาย***

*ควรปรับปรุงหรือพัฒนาบทบัญญัติในพระราชบัญญัติผู้สูงอายุ พ.ศ.* 2546 *มาตรา* 11 *โดยการเพิ่มให้นายจ้างหรือผู้ประกอบการกำหนดสัดส่วนในการจ้างงานผู้สูงอายุ เพื่อคำนวณจำนวนผู้สูงอายุที่ต้องรับเข้าทำงานในอัตราส่วนลูกจ้างที่ไม่ใช่ผู้สูงอายุทุก* 50 *คน ต่อผู้สูงอายุ* 1 *คน เช่นเดียวกับการจ้างงานคนพิการ เพื่อให้เจ้าของกิจการหรือสถานประกอบกิจการทุกแห่งปฏิบัติตาม*

***เอกสารอ้างอิง***

*กระทรวงการพัฒนาสังคมและความมั่นคงของมนุษย์. (*2562).***ข้อมูลสถิติจำนวนผู้สูงอายุประเทศไทย*2561.** *สืบค้นจาก* http://www.dop.go.th/th/know/1/153

*กระทรวงการพัฒนาสังคมและความมั่นคงของมนุษย์. (*2553).***พระราชบัญญัติผู้สูอายุพ.ศ.*2546***. สืบค้นจาก* <http://www.dop.go.th/download/laws/regulation_>th\_20152509163042\_1.pdf

*กระทรวงการพัฒนาสังคมและความมั่นคงของมนุษย์. (*2562).***รายงานสถานการณ์ผู้สูงอายุไทยพ.ศ.*2560***. สืบค้น จาก* <http://www.dop.go.th/download/knowledge/th1552463>947-147\_0.pdf

*กระทรวงการพัฒนาสังคมและความมั่นคงของมนุษย์. (*2562*).* ***สังคมสูงอายุ.*** *สืบค้น*จาก http://www.dop.go.th/download/knowledge/th1551432930-155\_0.pdf

*กระทรวงการพัฒนาสังคมและความมั่นคงของมนุษย์.* ***หลักการและแนวทางด้านผู้สูงอายุและแรงงานผู้สูงอายุ.*** *สืบค้นจาก* http://www.dop.go.th/download/knowledge/th1531117529-123\_4.pdf

*กรมสรรพากร. (*2560*, มีนาคม* 17*).* ***กรมสรรพากรให้ภาคเอกชนนำรายจ่ายค่าจ้างผู้สูงอายุเข้าทำงาน ไปหักภาษีได้ 2 เท่า.*** *สืบค้นจาก*

https://www.rd.go.th/publish/fileadmin/user\_upload/news/news15\_2560.pdf

*วิจิตรา วิเชียรชม. (*2*5*61, *เมษายน* 16)*.* ***ย้อนมองการเปลี่ยนแปลง “สังคมผู้สูงอายุ” ในสังคมโลก สู่การวางแผนในสังคมไทย.*** *สืบค้นจาก* http://www.thansettakij.com*/*content*/275650*

*สำนักงานเลขาธิการสภาผู้แทนราษฎร. (*2562*).* ***แรงงานสูงอายุในประเทศสิงคโปร์.*** *สืบค้นจาก* https://library2.parliament.go.th/ebook/content-issue/2562/hi2562-025.pdf

*สำนักงานสถิติแห่งชาติ. (*2561*).* ***การทำงานของผู้สูงอายุในประเทศไทย.*** *สืบค้นจาก* http://www.nso.go.th/sites

*โสรญา พิกุลหอม. (*2562*).* ***มาตรการส่งเสริมการจ้างงานในนักเรียน นักศึกษา และผู้สูงอายุตามแนวทางประชารัฐ. สืบค้นจาก*** https://library2.parliament.go.th/ebook/content-issue/2562/.hi2562-024.pdf

*อภิชาติ เกื้อการย์. (*2560, *เมษายน* 19).***สังคมสูงวัยกับอาหารสุขภาพ****. สืบค้นจาก* https://www.bangkokbiznews.com/blog/detail/640976

1. **\***บทความนี้นักศึกษาเป็นผู้เขียนแต่เพียงผู้เดียว [↑](#footnote-ref-1)